Document ID: 31987R0560

*****
ΚΑΝΟΝΙΣΜΟΣ (ΕΟΚ) αριθ. 560/87 ΤΟΥ ΣΥΜΒΟΥΛΙΟΥ
της 23ης Φεβρουαρίου 1987
για την τροποποίηση του κανονισμού (ΕΟΚ) αριθ. 355/77 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων και των προϊόντων αλιείας
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 42 και 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
Εκτιμώντας:
ότι το άρθρο 17 παράγραφος 2 του κανονισμού (ΕΟΚ) αριθ. 355/77 (3), όπως τροποποιήθηκε τελευταία από τον κανονισμό (ΕΟΚ) αριθ. 2224/86 (4), καθορίζει, ανάλογα με την περιφερειακή κατάσταση της υποδομής για τη μεταποίηση και την εμπορία γεωργικών προϊόντων, μια διακύμανση του ποσοστού της επιδότησης που χορηγείται από το Ευρωπαϊκό Γεωργικό Ταμείο Προσανατολισμού και Εγγυήσεων για τα επενδυτικά σχέδια·
ότι ο επιταχυνόμενος εκσυγχρονισμός των επιχειρήσεων μεταποίησης και εμπορίας στον τομέα του χοιρείου κρέατος στην Ιρλανδία παρουσιάζει σοβαρά διαρθρωτικά μειονεκτήματα· ότι η καθυστέρηση αυτή οφείλεται ιδίως σε δυσκολίες χρηματοδότησης των επενδύσεων για τον εκσυγχρονισμό και την αναδιάρθρωση του εν λόγω τομέα·
ότι πρέπει, κατά συνέπεια, να τροποποιηθούν οι προϋποθέσεις που προβλέπονται από τον εν λόγω κανονισμό ώστε να ανταποκρίνονται καλύτερα στην κατάσταση που επικρατεί στον τομέα αυτό στην Ιρλανδία· ότι, ειδικότερα, η χορήγηση μεγαλύτερων ενισχύσεων καθώς και το υψηλότερο ποσοστό συμμετοχής του Ευρωπαϊκού Γεωργικού Ταμείου Προσανατολισμού και Εγγυήσεων, τμήμα Προσανατολισμού, είναι δυνατόν να ενθαρρύνουν επαρκώς τις οικονομικές δραστηριότητες στις περιοχές αυτές·
ότι η συμπληρωματική αυτή προσπάθεια πρέπει να περιορισθεί χρονικά και ότι πρέπει να υλοποιηθεί μέσα στο χρηματοδοτικό πλαίσιο που προβλέπεται από την κοινή δράση που θεσπίστηκε με τον κανονισμό (ΕΟΚ) αριθ. 355/77,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 17 του κανονισμού (ΕΟΚ) αριθ. 355/77, η παράγραφος 2 τροποποιείται ως εξής:
1. Στο στοιχείο α) δεύτερη περίπτωση, μετά τη λέξη «Ιρλανδίας » παρεμβάλλονται οι ακόλουθοι όροι:
«και σε όλες τις περιοχές τις Ιρλανδίας για τα σχέδια που αφορούν τον τομέα του χοιρείου κρέατος».
2. Στο στοιχείο γ) πρώτη περίπτωση, μετά τη λέξη «Ιρλανδίας» παρεμβάλλονται οι ακόλουθοι όροι:
«και σε όλες τις περιοχές τις Ιρλανδίας για τα σχέδια που αφορούν τον τομέα του χοιρείου κρέατος».
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουρίου 1987 μέχρι τις 31 Δεκεμβρίου 1989.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Φεβρουαρίου 1987.

Labels: 3
17
18